Sagunt participa en la Fira Rebuild d'innovació, industrialització, digitalització i sostenibilitat en el sector de l'edificació
27 d’abril 2022

L'alcalde de Sagunt, Darío Moreno, ha participat este dimarts a la vesprada en la taula redona _Casas como coches, casas para coches. Las nuevas relaciones entre automóvil, vivienda e industria eléctrica_, que forma part de la programació del Congrés Nacional d'Arquitectura Avançada i Construcció 4.0, emmarcat dins de la fira Rebuild 2022 d'innovació en l'edificació sostenible, i que se celebra fins al dijous en Ifema (Madrid).

La taula ha abordat la relació entre l'electrificació de l'automòbil i el canvi que això suposarà per a la nova configuració dels carrers i ciutats així com dels habitatges, amb un enfocament sobre els grans reptes que tot això comportarà. En la xarrada han participat també el president del Grup Alibérico, que es dedica a industrialitzar parts de l'habitatge com els banys; Clemente González Soler i l'arquitecte Julio Touza Rodríguez, CEO de Touza Arquitectos, que han construït més habitatges en la història d'Espanya. La presència del primer edil en la trobada es deu a la designació per part de Volkswagen perquè el municipi albergue la major fàbrica europea de bateries per a cotxes elèctrics. El debat ha estat moderat pel periodista Benito Badrinas Sorrinas, de EjePrime.

L'alcalde de Sagunt, Darío Moreno, ha explicat que la presència de la ciutat de Sagunt en la Fira Rebuild, ha sigut «**tot un èxit. Hem aconseguit ser part de la conferència inaugural, que es parle de nosaltres i que s'esmente explícitament el projecte que Sagunt té de creixement industrial, econòmic i també lligat al món de la construcció**». A més, ha assenyalat que han participat en una taula redona, en la qual s'ha reflexionat sobre quin és el futur en el món de la construcció i quines són les oportunitats que «**la nostra ciutat oferix per a empresaris i per a millorar la qualitat de vida dels nostres veïns i veïnes**».

El certamen Rebuild es presenta com una cita que conjumina tota la cadena de valor de l'edificació, un esdeveniment que busca impulsar i promoure un canvi de model constructiu de l'edificació mitjançant la transformació del mateix a través de la industrialització, la digitalització, el disseny i les diferents solucions en matèria de sostenibilitat.

Es tracta d'una plataforma d'innovació que reunix fabricants i distribuïdors, constructors, promotors, inversors, contractistes, arquitectes, arquitectes tècnics, gestors públics, enginyers i instal·ladors, dissenyadors d'interior i de producte amb la finalitat que puguen generar nous contactes i presentar nous productes i solucions de valor afegit per al sector.

En este sentit, Moreno ha indicat que «**esta participació, encara que curta, ha suposat que centenars d'empreses coneguen el nostre municipi i s'interessen per este, atraient inversió. Esperem que això ens ajude a reactivar el mercat de l'habitatge de la ciutat, a reduir preus i, sobretot, a tindre un habitatge assequible. En eixa línia, davall la perspectiva de la col·laboració público-privada, és en la qual treballarem**».

La fira se centra en impulsar la innovació per a dinamitzar el sector de la rehabilitació, la reforma i l'eficiència energètica d'habitatges i edificis en un entorn especialitzat per als i les professionals del sector amb l'objectiu d'ajudar-los a identificar solucions i augmentar la seua competitivitat. En esta edició la Comunitat Valenciana ha sigut designada Regió Europea Innovadora 2022 i l'esdeveniment compta amb la presència de reconegudes signatures que mostren els seus materials i treballs en els expositors.

Paral·lelament a la cimera se celebra el Congrés Nacional d'Arquitectura Avançada i Construcció 4.0, que es postula com un gran fòrum de coneixement amb debats i ponències per a donar solució als reptes de la nova edificació i dibuixar el full de ruta de la dècada vinent, amb una agenda específica per a cada perfil professional, i amb sessions dedicades a les temàtiques clau del moment, com la industrialització del sector, la sostenibilitat i descarbonització d'este, la seua digitalització o casos d'èxit en este àmbit, així com l'impacte dels fons Next Generation de la Unió Europea en el sector.

![](/media/q4efv30c/c1_mini_m1_feriarebuild.jpg?width=850&height=637.5)

*   [](http://www.facebook.com/sharer.php?u=https://aytosagunto.es/va/actualitat/sagunt-participa-en-la-fira-rebuild-d-innovacio-industrialitzacio-digitalitzacio-i-sostenibilitat-en-el-sector-de-l-edificacio/ "Facebook")
*   [](http://twitter.com/share?url=https://aytosagunto.es/va/actualitat/sagunt-participa-en-la-fira-rebuild-d-innovacio-industrialitzacio-digitalitzacio-i-sostenibilitat-en-el-sector-de-l-edificacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-participa-en-la-fira-rebuild-d-innovacio-industrialitzacio-digitalitzacio-i-sostenibilitat-en-el-sector-de-l-edificacio/ "Linked In")
*   [](mailto:?body=https://aytosagunto.es/va/actualitat/sagunt-participa-en-la-fira-rebuild-d-innovacio-industrialitzacio-digitalitzacio-i-sostenibilitat-en-el-sector-de-l-edificacio/)